**Lyt til Ødum**

**Ved jubilæet i Byforeningen for Ødum og Omegn, lørdag d. 5. sep. 2020**

Luk øjnene og lyt til Ødum.

Hvordan lyder Ødum i dag, en mandag eftermiddag sidst på sommeren?

Med solskin og klar himmel over kirkens borgtårn. Med duven i træet på hjørnet.

Med skarpe skygger fra tujaen mod kirkens kalkede mur. Fra bænken med udsigt til perlegrus i striber og grave med roser i knop. Ødum lyder af raslen i gruset, da to mænd går forbi. Af biler på vejen dernede, en traktor, den brummen.

Hvordan lyder Ødum ved kirkens nordlige mur?

Under birketræets blade i lange noprede klaser. På plænen med pletter af gulbrunt løv. Ødum lyder af vinde i træets slanke ranker. Af hvislen fra maskinen på gården ved siden af. At suset fra motorvejen derude i nærheden.

Hvordan lyder Ødum under træet med den dobbelte stamme?

Med den gråhvide bark med de lette stænk af hvidgrøn. Med en skygge så stor som den halve plæne. Med Ødumvej tre meter herfra og biler i stramt interval. Ødum lyder af dæk på asfalt, af motor i sus. Og pludselig stilhed i 30 sekunder. Og så igen.

Hvordan lyder Ødum på Ødum Torv, to byggepladser på stribe?

Med stærke mænd med tatoveringer på bare skuldre i solen og hurtige bevægelse på toppen af stilladset, udsigt uden tvivl. Og mænd i skyggen med venlige ansigter og overall. Ny dug på vandtanken og renovering af et gammelt hvidt hus. En bunke af grus i samme farve som kanel. Ødum lyder af musik med tempo. Af rolige stemmer, af raslen af metal.

Hvordan lyder Ødum på OK tanken fra hjørnet på den bløde bænk?

Med flag i vinduet, et lys på bordet, en vase med rose i stof. Med udsigt til biler i rækker og mundbind bad ruder. En mand på cykel med mobil og hvid hjelm, en kvinde i kjole i let gult stof med kaffe i papkrus.

Ødum lyder af klokken fra døren, af kaffemaskine og ret høj musik. Af klokken igen og ”*Kan jeg hjælpe den næste og klokken igen og ha en god dag*”. Nu klokken igen, nu noget der rasler og klokken igen.

Hvordan lyder Ødum på Landevejen nær byens enorme kryds?

Med udsigt til ”Hjørnebo” fra 1941, granitskærver i forhave og gul klokken 8 blomst, lokkende duft. Ødum lyder af biler og biler og summen og brummen og susen og tikken fra cykelgear. Og så i en pause af fugle og stilhed, eller næsten, et kort øjeblik.

Luk øjnene og lyt til Ødum

Hvordan lyder Ødum i dag?

………

**Tillykke med jubilæet, Byforeningen for Ødum og Omegn**